US gaan nie ‘swart gesig’-studente vervolgDie foto wat op sosiale media versprei is Die Universiteit Stellenbosch (US) gaan nie dissiplinêr optree teen die studente wat op ŉ foto met swart gesmeerde gesigte verskyn het nie, maar eerder die voorval vir “versoening” aanwend. “Die universiteitsbestuur het Vrydag die ondersoekspan se aanbeveling aanvaar dat daar nie dissiplinêr teen Michael Weaver, Ross Bartlett en Mark Burman opgetree word nie,” het die US in ŉ verklaring gesê. Die drie studente het op 20 September ŉ vriend se 21ste verjaardagpartytjie by AmaZink in Kayamandi bygewoon. Die tema van die partytjie was “Twinning” wat verwys na tweelinge wat ook wenners is. Bartlett en Burman het besluit om soos die tennissusters Venus en Serena Williams aan te trek. Weaver het ŉ foto van hom saam met Bartlett en Burman op sosiale media geplaas. Die universiteit het kort hierna aangekondig dat hy gaan ondersoek instel na die voorval. “Die voortsetting van kritiese debatte en versoenende gesprekke is vir die US se studentegemeenskap van veel groter waarde as optrede teen die studente wat verlede week ná ’n verjaardagpartytjie sosiale media aan die gons gehad het,” het die US Maandag gesê. Volgens die universiteit het die drie studente onderneem om op verskillende studenteforums aan verdere gesprekke deel te neem. “Dit is om te help om verhoudings te herstel nadat hul optrede tot afkeur en gekrenktheid gelei het.” Die foto is ook op sosiale media versprei Prof. Leopoldt van Huyssteen, waarnemende rektor en visekanselier van die US, het gesê die universiteit se bestuur beskou die voorval steeds in ’n baie ernstige lig. “Hoewel die ondersoek die studente se verklaring bevestig dat hulle die mondigwording van tweelingvriende in ’n restaurant in Kayamandi se toerisme-korridor bygewoon het, en dat hulle soos ander gaste ook volgens die ‘twinning’-tema aangetrek het, vereis ons land se geskiedenis en kwesbare verhoudings dat ons sensitief behoort te wees vir uitsprake, optrede en terminologie wat kan kwets en aanstoot gee,” het Van Huyssteen gesê. Volgens hom was die gebeure van die afgelope week vir die betrokke studente en die kampusgemeenskap ’n waardevolle leerervaring. “Die voorval het die leierskap van ons pasverkose Studenteraad (SR) en Simonsberg se huiskomitee vroeg in hul termyne getoets. Ons studenteleierskapstrukture moet ons juis help om ’n verwelkomende kultuur op ons kampus te skep, en daarom was dit verblydend dat die SR en die huiskomitee sterk standpunt ingeneem het teen enige vorm van onsensitiewe optrede. Die US sal hierdie negatiewe voorval gebruik om oop gesprek ter wille van groter wedersydse begrip op ons kampusse aan te moedig.” Lees ook: US-studente sê oor ‘swart-gesig’-foto US ondersoek ook ‘n ‘swart-gesig-foto’ “Swart gesig”-ondersoek duur voort